Date: 1419
Language: saksa
Document type: Kaupungit, Kirjeet

Erwerdige grote mit aller beheglicheit vorgescreuen vnd allent, dat wy gudes vormogen. Erzamen, leuen heren, besundergen guden vrunde. Juwer vorzichtigen wysheit beghere wy ghutliken tho wetene, dat vns een persone Lamberd van Velen, anders gheheiten Lamberd van Vreden, nv tor tijt deyner tho Raesborch, voruolget vnd vorclaged doch unvorschuldes van syns broder wegen Berndes van Velen, den juwe erzamicheit in tyden vorleden in juwer stat vencknisse zittende hadden. Vnd Lamberd de zeged, dat zyn broder van vns vnd van vnser coplude wegen vppghezettet worde darvmme, dat he in her Thurd Bunden deynste in des heren, des konynges van Denemarken, oppenbaren kryge den Russen gud halp nemen, des doch nychten is, men alze wy vornomen hebben, dat he tho Lubeke ghenck vnd drouwede deme copmanne vnd vragede na des copmannes merken, dat van eme van guden luden behort wart, und dar wart he vmme vppgezatt. Darna qwam de sulue Lamberd vorscreuen hiir vor vnsen rad mit beruen luden, vnd he bad vns hochliken mit synen vrunden, dat wy an iuwe erzamicheit vnsen breff schryuen wolden vor synen broder, dat he ut juwer vencknisse komen mochte, dat wy vmme gudes willen vnd vmme der ghuder lude bede willen deden vnd schreuen juwer vorzichticheit vnsen breff vnd schreuen iv in deme suluen breue ene copie des copmans breff tho Nowgarden, dat ene de copman tho Nowgarden weder tho ghenaden ghenomen vnd entfangen hedde, vnd wy schreuen juwer wysheit ok in deme suluen breue, weret dat he ut qweme, dat juwe wisheit dat also vorwarde mit eme, dat de copman van den zaken vnbeschediget bleue. Hijrenbouen, leue heren, so is de sulue Lamberd hijr nv mit vns tho deghedingen gewesen, dar ouer vnd ane weren erbare vnser heren ut dem orden vnd ryttere vnd knechte, dar de vorgenante Lamberd oppenbar vore segede, dat he vor juwen erwerdigen rad gekomen were mit eme erbaren ritter, her Jesse Duve gheheyten, vnd mit anderen beruen luden und hedde iv ghevraget, in wat maete vnd warvmme dat syn broder in juwe hechte vpgezat were, vnde he zegede vor alle den guden luden, dat juwe vorzichticheit eme scholde gheantword hebben, dat syn broder Bernd vpgezat were, des were gy rades vnd dades vnschuldich, sunder dat he vpgezat were, dat were van vnses rades wegen ghescheyn, vnd dat gij darvp in juweme zittenden stole des rades scholden altomale vpgestan hebben und scholden dat juwer een deel mit vpgerichteden vingeren tho hilgen gesworen vnd juwer een deel by eren waren worden geseget, dat dat in der warheit also were. Dar wy tho antworden, dat wy des nycht enhopeden, vnd wolden des ok nicht gelouen, dat dat also van iuwer wysheit ghescheyn were vp vns, alze he zegede. Hijrvmme, leue heren vnd guden vrunde, bidde wy iuwe vorzichtige wysheit mit alleme vlijte begherende, dat vns juwe leue sunder zumen hijr de warheit van schryuen wille, wu dat ghescheyn sij. Ok, leuen heren, beghere wy hochliken, dat gij wol don vnd schryuen Janyken Haenpmoze, houetmanne tho Raesborch, dar de sulue Lamberd nv by deynt juwe witlicheit van den zaken, wu dat se geuallen syn, vnd dat he synen deynre vnderwise, dat he vns vngemakes vordrege; vnd wy bidden iv, leuen heren, dat gij vns den breff mit iuwen breue, den gij vns schryuende werden, darby senden vnd ene copie darvan, alze de breff ludet. Ok, leuen heren, beghere wy andachtliken, dat gij vns schryuen, wu dat de sulue Bernd orvede ghedan heuet, wante syn broder Lamberd de zeget, dat he men vor ziick allene orvede ghedan hebbe vnd vor anders nymande, des wy nycht en hopen. Hijrvmme, leuen heren, bidde wy iv ghutliken, dat gij vns hijrane nicht vorzumen vnd schriuen vns ghutlike antworde van dussen vorscreuenen zaken dat allererste, dat gij kunnen vnd mogen, wante vns vnd dem copmanne hijr grote macht ane leget. Hijrmede beware iv de almechtige God an lyue vnd an zeele tho ewigen tijden. Ghescreuen vnder vnsem secrete, des negesten vrydages na sunte Peters dage ad vincula anno xix°. Borgermestere vnd radmanne tho Reuale. Item, leuen heren, so wetet, dat de erzame man Janyke Haenpmos, houetman tho Raesborg, van anvalle her in vnse stat vpp vnse rathus qwam des sondages vor vnser leuen vrouwen dage assumpcionis vnd brachte Lamberte van Velen mit ziich, vnd Lamberd de beschuldigede vns vor eme darvmme, dat syn broder Bernd van Velen in juwer stat vppgesat worde van vnser wegen vnd vnser coplude wegen, vnd dat he vmme der zake willen, dat he den Russen dat gud halp nemen en her Thurdurs deynste, alze wy iuwer wijsheit ok vore gescreven bebben. Dar antworde wy tho, dat wy rades vnd dades vnschuldich weren, dat syn broder vppgezat ward, vnd wy hedden also vernomen, do he to Lubeke qwam, do ghenck he dar vnd drouwede deme copmanne vnd vragede na der coplude merke, darvmme worde he vppgezat, alze wy vornomen hedden. Do segede he, he woldet bestan laten, bit dat he mit iuwer vorzichtige[i]t gesproken hebbe, und he wil weten, van wes wegen dat syn broder vpgesat sii. Leuen heren, off iv hijr wat van vore valle, so mach zijck iuwe wijsheit hijrna weten tho rychtene. Item, leuen heren, so is vnse begherte hochliken, dat gij wol don vmme des gemeynen kopmans beste wyllen, dat gij de heren van Godlande vormanen ernstliken mit iuwen breuen, dat se dat bearbeden, alse se aller hogeste kunnen, dat der Ghoten hoff to Naugarden deme Dutschen copmanne nicht affhandych en werde, wante vnsen boden dusser stede vppe der dachvard tho Wyborch van desseme somer gehalden mit deme houetmanne swarliken voreveel, dat wy vns bevruchten, dat dar ander lude na stan, de siick mede in des copmans recht werken willen, de dar alsus lange gheyn recht to gehat hebben. Adress: Den erzamen, vorsichtigen, wijsen mannen, heren borgermesteren vnd radmannen der stat tho Lubeke, vnsen leuen vrunden, kome dusse breff mit werdicheit.